པལ་གསང་བ་འདུས་པ་འཕགས་ལུགས་ལ་བརྟེན་པའི་བདག་མདུན་བུམ་ཆོག་གཤིན་དོན་དང་བཅས་པ་ཞིག་སྙིགས་དུས་འདིར་གདུལ་བྱའི་རེ་བསྐོང་དུ་དགོས་གལ་ཆེ་བ་ཞིག་སྟེ། ཇི་སྐད་དུ། ཐུགས་རྗེ་མངའ་བས་རིང་གཟིགས་ནས། །བཀག་པ་རྣམས་ཀྱང་དེ་ལ་གནང་། །ཞེས་པ་ལྟར་རྒྱུ་མཚན་དུ་བྱས་ནས་སྟོན་པར་འགལ་བ་མེད་སྙམ་ཡང་། མདོར་ན་ཆོས་དང་འགལ་བ་ཡི། །ཆོས་ཞིག་གང་ན་འདུག་ན་ཡང་། །ལུང་དང་རིག་པས་སུན་དབྱུང་ཞིང་། །ངེད་ལའང་དེ་འདྲ་འདུག་ན་ནི། །མཁས་པ་རྣམས་ཀྱིས་བཞད་གད་བྱེད། །གནང་བ་ལྟར་ཡིན་པས་སྤྱིར་གཟུ་བོར་གནས་ཤིང་ལྷག་པར་ལུགས་འདི་མཁྱེན་པ་རྣམས་ཀྱིས་གཟིགས་ཤིག་ཅེས་སྨོས་ནས། ཚིག་གི་སྦྱོར་བ་སྤངས་ནས་ཀྱང་། །ཀུན་གྱི་གོ་བར་བྱ་ཕྱིར་བཤད། །ཅེས་པ་ལྟ་བུའི་རྗེས་སུ་འབྲང་སྟེ་མཁས་འབྲིང་མཐའ་མའི་བློ་ཅན་ཀུན་གྱིས་ཁ་ཡོད་ལག་ཡོད་ཀྱི་སྦྱོར་དངོས་རྗེས་གསུམ་ལས། སྦྱོར་བ་ནི་གཙུག་ལག་ཁང་ངམ་དབེན་གནས་དང་ཕོ་བྲང་ནས་བཟུང་ཐ་མལ་པའི་ཁྱིམ་བར་གང་ཡིན་ཀྱང་དཀོན་མཆོག་ལ་སྲིད་ཞུའི་ཕྱིར་གཙང་ཞིང་དབེན་པའི་གནས་སུ་ཕྱགས་དར་བྱས་ལ་བླ་རེ་ཡོལ་བ་སོགས་ཅི་འབྱོར་གྱིས་བརྒྱན་པར་སྐུ་གསུང་ཐུགས་རྟེན་མཆོད་པ་ཅན་ཡོད་ན་དེའི་དྲུང་དང་མེད་ཀྱང་འགལ་བ་མེད་པ་གང་ལྟར་སྟེགས་ཀྱི་ཁར་རས་གཙང་རྟེན་ཁེབས་སོགས་གཞི་བཟང་ཅི་འབྱོར་འབྲུ་དང་བཅས་པའི་དབུས་མཉྫི་སོགས་ཀྱི་སྟེང་གསེར་དངུལ་མཎྜལ་ནས་བཟུང་གཡས་སྒོར་རྡོ་སྒོར་སོགས་ཅི་འབྱོར་ལ་ཚོམ་བུ་བཀོད་གདབ་བྱ་ཞིང་། བསེ་དང་ཤིང་སྒོར་ལ་མི་རུང་། ཅི་འབྱོར་དེའི་དབུས་སུ་དྲི་བཟང་ཐིག་ལེ་དབུས་དང་ཕྱོགས་བཞི་གྲུ་བཞི་མཚམས་དང་དེའི་ཕྱི་མའི་མཚམས་བཞི་དེའི་ཕྱི་ཕྱོགས་བཞིའི་གཡས་གཡོན་དེའི་ཕྱི་ཕྱོགས་མཚམས་བརྒྱད་ཤར་ནུབ་ཀྱི་ཕྱི་དང་བཅས་པར་བྲི་ཐིག་ཟླུམ་སྟེང་ནས་འབྲས་གྲོ་སོགས་འབྲུ་བཟང་གི་ཚོམ་བུ་དབུས་ཆེ་ཆུང་ལ་དཔག་པའི་རྗེ་ཆུང་རེ་བཀོད་པ་དེའི་མཐར་མཚམས་འཛིན་ཆུ་གཉིས་སྔོན་འགྲོའི་ཉེར་མཆོད་གྲུ་བཞིར་བཤམས་ནང་འབྱོར་ན་སྒོས་མཆོད་མར་མེ། བདུག་སྤོས། ཞལ་ཟས་རྣམས་ཕྱོགས་མཚམས་བརྒྱད་དུ་རེ་རེ་དང་གཙོ་བོ་ལ་ཤར་དུ་ལྷག་གཅིག་རྣམས་བཤམས། ལོགས་ཇི་ལྟར་འོས་པར་ཡི་དམ་ཆོས་སྐྱོང་སོགས་གང་དགོས་ཀྱི་གཏོར་མ་དང་དེའི་མདུན་དུ་ཆུ་གཉིས་སྔོན་འགྲོའི་ཉེར་སྤྱོད་ལྔ་བཤམས། སློབ་དཔོན་གྱི་མདུན་དུ་རྡོར་དྲིལ་དང་ནང་མཆོད། བུམ་པ་གཉིས། བུམ་གདན་མགུལ་ཆིང་ཁ་རྒྱན་བུམ་སྨན་སོ་ལྔ་ཆུ་བཅས་རྡོར་གཟུངས་དུང་ཆོས་དྲི་ཆབ་ཅན། གོས་ཟུང་། སྒྲུབ་གྲོགས་ཡོད་ན་རྡོར་དྲིལ་ནང་མཆོད་རྔ་སིལ་དུང་གོས་ཟུང་སོགས་ཅི་འབྱོར་ཅན་ནོ། །དངོས་གཞི་གནས་ཡོ་བྱིན་རླབས་ནས་མཆོད་པར་གྱུར། ཨོཾ་སརྦ་ཏ་ཐཱ་ག་ཏ་བར་དཔལ་ས་སྐྱའི་ལྷ་ཁང་ཆེན་མོའི་བར་ཁང་ན་བཞུགས་པའི་སྒྲུབ་མཆོད་ཕྲིན་ལས་མཁའ་ཁྱབ་པར་མ་ལྟར་ལ་དེ་འཕྲོས་འདི་བཞིན་སྦྱར་ཏེ། ཤྲཱི་གུ་ཧྱ་ས་མཱ་ཛ་མཎྜལ་ས་པ་རི་ཝཱ་ར་པུཥྤེ། དྷཱུ་པེ། དཱི་པཾ། གནྡྷེ། ནཻ་ཝི་དྱཾ་ཨཱཿཧཱུྃ། ཞེས་སོ་སོའི་ཕྱག་རྒྱའི་མཐར་སེ་གོལ་ཨོཾ་ཨཱཿརུ་པ་སོགས་ཚོགས་ཞིང་སྐབས་ལྟར་སྔགས་ཕྱག་བྱས་ལ་ནང་མཆོད་ཨོཾ་ཨཱཿབིགྷྣཱན་སོགས་ཀྱིས་བསངས། ཨོཾ་ཤུ་ནྱ་ཏ་སོགས་ཀྱིས་སྦྱངས། སྟོང་པའི་ངང་ལས་འོག་ཏུ་སོགས་གཏོར་མ་བྱིན་གྱི་རླབས་བཞིན་ལ། སྤེལ་ཞིང་འབར་བར་གྱུར་གྱི་རྗེས་སུ་ཨོཾ་ཨཱཿཧཱུྃ་ཚར་གཅིག མཐེབ་སྲིན་གྱིས་བདུད་རྩི་ལེན་ཚུལ་དང་། ཨོཾ་ཨཱཿཧཱུྃ་ཧཱུྃ་ཨོཾ་སྭཱ་ཨཱཿཧ་ནས་ཧཱུྃ་བཅུའི་བར་འོག་གི་ནང་མཆོད་བཞིན་ལ་ཨོཾ་ཨཱཿཧཱུྃ་ཞེས་འབུལ་ཚུལ་དང་རིག་མ་དང་སྙོམས་པར་ཞུགས་པས་མཆོག་ཏུ་དགའ་བའི་བདེ་བ་ཆེན་པོས་རྒྱུད་གང་བར་གྱུར། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ན་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཞེས་བརྗོད་ཅིང་འཁྱུད་རྒྱས་གསང་མཆོད་དང་ཐལ་མོ་སྦྱར་ལ། གདངས་མེད་ཀྱིས། མི་བསྐྱོད་རྡོ་རྗེ་ཡེ་ཤེས་ཆེ། །རྡོ་རྗེ་དབྱིངས་ནི་མཁའ་ཆེན་པོ། །རྡོ་རྗེ་གསུམ་མཆོག་དཀྱིལ་འཁོར་གསུམ། །གསང་བའི་ཡུལ་ལ་ཕྱག་འཚལ་ལོ། །རྣམ་པར་སྣང་མཛད་དག་པ་ཁྱོད། །རྡོ་རྗེ་ཞི་བ་དགའ་ཆེན་པོ། །རང་བཞིན་གྱིས་ནི་འོད་གསལ་མཆོག །སྟོན་པ་རྡོ་རྗེ་ཕྱག་འཚལ་ལོ། །རིན་ཆེན་རྒྱལ་པོ་རབ་ཏུ་ཟབ། །རྡོ་རྗེ་ནམ་མཁའ་དྲི་མ་མེད། །རང་བཞིན་དག་པས་གོས་པ་མེད། །རྡོ་རྗེའི་སྐུ་ལ་ཕྱག་འཚལ་ལོ། །རྡོ་རྗེ་དཔག་མེད་རྒྱལ་པོ་ཆེ། །མི་རྟོག་རྡོ་རྗེ་ནམ་མཁའ་འཛིན། །འདོད་ཆགས་ཕ་རོལ་ཕྱིན་པ་བརྙེས། །རྡོ་རྗེའི་གསུང་ལ་ཕྱག་འཚལ་ལོ། །དོན་ཡོད་རྒྱལ་པོ་རྫོགས་སངས་རྒྱས། །བསམ་པ་ཐམས་ཅད་རྫོགས་མཛད་པ། །དངོས་ཉིད་དག་པ་ཉིད་ལས་བྱུང་། །རྡོ་རྗེ་སེམས་དཔར་ཕྱག་འཚལ་ལོ། །ཞེས་པས་བསྟོད། ཉེར་བསྡུ་བྱ་བ་ནི། རང་གི་ཐུགས་ཀའི་ས་བོན་གྱི་འོད་ཟེར་གྱིས་གཞལ་ཡས་ཁང་སྤྱན་དྲངས་ཏེ་རང་གི་ལུས་ཀྱི་དཀྱིལ་འཁོར་ལ་ཐིམ་པས་རང་ཞེ་སྡང་རྡོ་རྗེ་ཡབ་ཡུམ་དུ་གྱུར། ཅེས་བརྗོད། དེ་ནས་ལག་པ་གཉིས་རྡོ་རྗེ་ནང་བསྡམས་པ་ལ་བཞག དེ་ལས་ཧཱུྃ་ཡིག་འབར་བ་འཕྲོས་པས་ས་འོག་གི་བར། ཞེས་སོགས་ནས་བགེགས་རྣམས་བཟློག་པར་མཛོད་ཅིག གཏོར་མ་གཉིས་བསངས་སྦྱངས་བྱིན་བརླབས་བྱས་ནས། འདས་གཏོར་དཀྱིལ་འཁོར་གྱི་ལྷ་ལ་འབུལ་ཞིང་། མཆོད་པ་ལྔ། ནང་མཆོད། བསྟོད་པ། བདེན་སྟོབས། ཕྲིན་བཅོལ་རྣམས་དང་། གཏོར་མ་གཉིས་པ་ཕྱོགས་སྐྱོང་ལ་འབུལ་ཚུལ་དང་། རྗེས་ཆོག་གི་མཆོད་བསྟོད་རྣམས་དང་། བརྟན་བཞུགས་དགོས་ན་གྲུབ་མཚམས་རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་ཚོམ་བུ་དང་བུམ་ནང་གི་སོགས་དཔལ་ས་སྐྱའི་ལྷ་མཐིལ་པར་མ་སོར་བཞག་ཡིན་ནོ། །འོན་ཀྱང་མི་འདྲ་བའི་ཁྱད་པར་རྡུལ་ཚོན་གཤེགས་གསོལ་མེད། ཨོཾ་ཁྱེད་ཀྱིས་སོགས། གཏོར་མགྲོན་གཤེགས་གསོལ་དམ་ཚིག་པ་རྣམས་ཛཿཧཱུྃ་བཾ་ཧོཿ རང་ལ་གཉིས་སུ་མེད་པར་ཐིམ། རང་གི་དཔྲལ་བར་ཨོཾ་སོགས་གནས་གསུམ་བསྲུང་། དགེ་བ་འདི་ཡིས་མྱུར་དུ་བདག །སངས་རྒྱས་ཀུན་གྱི་བདག་ཉིད་སོགས་དགེ་བ་བསྔོ། དགེ་ལེགས་ཡོན་ཏན་གཏེར་མངའ་རྩ་བརྒྱུད་ཀྱི། །བླ་མ་རྣམས་དང་གསང་གསུམ་འདུས་པའི་ལྷ། །གདན་གསུམ་ཚང་བའི་རྟེན་དང་བརྟེན་པ་ཡིས། །ཐུགས་རྗེ་བྱིན་བརླབས་དག་བྱ་དག་བྱེད་སོགས། །འཁོར་བ་མྱ་ངན་འདས་པར་སྦྱོར་བའི་ཐབས། །རྒྱུད་དང་རྒྱ་བོད་སྨིན་གྲོལ་དམ་པ་དེས། །སྐྱེ་དགུ་ཀུན་དང་བདག་ཅག་འཁོར་བཅས་རྣམས། །ཆོས་དང་དགེ་ལེགས་རྒྱས་པའི་བཀྲ་ཤིས་ཤོག །སོགས་ཅི་ཤེས་ཀྱིས་འཐུས་སོ།། ༈ །གལ་ཏེ་གཤིན་པོ་རྗེས་འཛིན་བྱེད་ན། མིང་བྱང་། བྱང་གདན། སྦྱོང་ཆས། ཏིལ། ཆུ། ཡུངས་དཀར་རམ་བྱེ་མ་གཙང་མ། མེ་ལོང་། ཁྲུས་དར། ཁྲུས་གཞོང་། འཇིམ་སྐྱོང་། ཚྭ་པར་སོགས་དང་འདོན་དམིགས་ཀུན་དམིགས་བསལ་ཕྲན་བུ་མ་གཏོགས་འདུས་པ་ཡེ་ཤེས་ཞབས་ལུགས་པའི་ཡིག་སྣའི་གྲས་རྒྱ་གཞུང་སློབ་དཔོན་སྟོང་ཉིད་ཏིང་ངེ་འཛིན་རྡོ་རྗེས་སངས་རྒྱས་སྤྱན་ལ་བརྟེན་པའི་འདུས་པའི་དུས་མཐའི་ཆོ་ག་ལེ་ཚན་ན་སྦྱོང་རྒྱུད་དང་མཐུན་པར་གསུངས་པས་ཀུན་རིག་ལྷོ་སྒོ་བཞིན་ལ་གོང་གི་བདག་མདུན་བུམ་གཏོར་རྣམས་གྲུབ་པ་དང་ཚོམ་བུའི་མཎྜལ་ལྷོ་ཕྱོགས་སུ་སྦྱངས། སྟེགས་དྲི་རྟེན་མིང་བྱང་ཅན་སོགས་ཀུན་རིག་བཞིན་བཤམས་ལ། རྡོ་རྗེའི་རྩེས་ནང་མཆོད་འཐོར་ཚུལ་དང་། ཨོཾ་ཨཱཿབིགྷྣཱན་སོགས་ཀྱིས་བསངས། ཨོཾ་ཤུ་ནྱཱ་ཏ་སོགས་ཀྱིས་སྦྱངས། སྟོང་པའི་ངང་ལས་དཀྱིལ་འཁོར་གྱི་ལྷོ་ཕྱོགས་སུ། ཞེས་སོགས་ཀུན་རིག་བཞིན་ལ་བཀུག་པར་གྱུར་གྱི་རྗེས་སུ་ཧཱུྃ་མཛད་ཀྱི་ཕྱག་རྒྱ་དང་བཅས་བདེན་བདར་ནི་ན་མོ་སོགས་ནས་དགེ་འདུན་གྱི་བཀའ་བདེན་པ་དང་བར་འདྲ། དཔལ་གསང་བ་འདུས་པའི་དཀྱིལ་འཁོར་གྱི་ལྷ་ཚོགས་རྣམས་ཀྱི་བཀའ་བདེན་པ་དང་། དཔལ་མགོན་ཆོས་སྐྱོང་སྲུང་མའི་ཚོགས་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་སོགས་ནས་ཌཱཀྐི་ཧཱུྃ་ཛཿབར་འདྲ། ཨོཾ་སརྦ་སོགས་ནས་ཧཱུྃ་ཊ་ཋཱ་བར། ཨོཾ་སརྦ་བེད་བཛྲ་ཨ་དྷི་སོགས་མི་དགོས་པས་གོང་གི་དགུག་གཞུག་གྲུབ་འཕྲལ་འཇིག་རྟེན་འདི་ནས་འཇིག་རྟེན་ཕ་རོལ་ཏུ་ཚེ་ལས་འདས་པ་འདི་ཞེས་བྱ་བའི་རྣམ་པར་ཤེས་པ་ལ་སོགས་ཀུན་རིག་བཞིན་ཞི་བ་ཞི་དྲག་ཕྱེད་མ་དྲག་པོའི་སྦྱང་བ་རྣམས་ཀུན་རིག་བཞིན་ལ་བདེན་བདར་ཚིག་དམིགས་བསལ་གོང་བཞིན་བསྒྱུར། ཨོཾ་སུཾ་བྷ་སོགས་ཧཱུྃ་བཞི་དང་། ཨོཾ་ཨཱཿབིགྷྣཱན་སོགས་བརྗོད་ལ་བགེགས་བསྐྲད། སྡིག་པ་སྦྱོང་བ་ཀུན་རིག་བཞིན། བྲབ་སྔགས་ལ་གསང་འདུས་དཀྱིལ་འཁོར་པའི་སྔགས་ཡོངས་རྫོགས་ཚར་གཅིག་གིས་བསྔགས་པའི་ཡུངས་བྱེ་གང་རུང་མིང་བྱང་ལ་འཐོར་སྔགས་ཨོཾ་སརྦ་པཱ་པཾ་ད་ཧ་ན་སོགས་ནས། སརྦ་ཏིརྻ་ག་ཏེ་ཧེ་དུན་ཧཱུྃ་ཕཊ་བར་ཀུན་རིག་སོར་བཞག་གསང་འདུས་རྒྱ་གཞུང་ན་འདུག་པས་རིགས་འགྲེ། རྟོག་བཟོ་གཏན་ནས་མིན། བསྟན་འགྱུར་གྱི་གྲས་རྒྱ་གཞུང་དེ་ལ་མཁས་པ་རྣམས་གཟིགས་ཤིག དེའི་རྗེས་སུ་མི་འཁྲུགས་རྒྱལ་པོའི་སྔགས་ཀྱང་ཀུན་རིག་ལྷོ་སྒོ་ནས་བཤད་ཡོད་ཅིང་། གཟུངས་འདི་གཅིག་ནས་གཅིག་ཏུ་བརྒྱུད་པའི་ལས་སྒྲིབ་རྣམ་འཇོམས་སུ་དེ་བཞིན་གཤེགས་པ་དེས་སྔོན་གྱི་སྨོན་ལམ་གྱིས་གྲུབ་པ་མ་ཟད། བཅོམ་ལྡན་འདིའི་མཚན་སྔགས་ལའང་བཛྲ་ཨཀྵོ་བྷྱཿ ཞེས་རྡོ་རྗེ་མི་བསྐྱོད་པ་ཡོད་པས་གསང་འདུས་མི་བསྐྱོད་རྡོ་རྗེར་འབྲེལ་བ་བཞིན་བྲབ་སྔགས་བྱས་པའི་མཐུས། ཁྲུས་ཀུན་རིག་བཞིན་ལ་དུརྒ་མི་བཟླ་བར་ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་སོགས་ཁྲུས་སྔགས་ཀྱིས་ཆོག་པས་ཕར་ཕྱིན་དྲུག དུག་གསུམ། འབྱུང་བཞི་འཁྲུ་སྦྱོང་ཁྲུས་རྣམས་ཚིགས་བཅད་ལྷུག་ཀུན་རིག་བཞིན། གང་ལ་སེར་སྣའི་ཚབ། བཀྲ་ཤིས་གང་ཞིག་སེམས་ཅན་ཀུན་གྱི་སྙིང་ལ་གནས། །ཀུན་གྱི་བདག་ཉིད་དམ་པའི་རིགས་རྣམས་ཀྱི་ནི་རྗེ། །མ་ལུས་སེམས་ཅན་སྐྱེད་བྱེད་བདེ་བ་ཆེན་པོ་སྟེ། །བཀྲ་ཤིས་དེས་ནི་དེང་འདིར་ཁྱེད་ལ་བདེ་ལེགས་ཤོག །སོགས་བདག་འཇུག་ཆུ་དབང་བཀྲ་ཤིས་དེ་ཚིག་བསྒྱུར། རྒྱ་གཞུང་ན་བཀྲ་ཤིས་དམིགས་བསལ་ཞིག་འདུག་པས་དེ་བཞིན་བྱས་ཀྱང་ཡོང་། ཕྱག་འཚལ་ནི་དཀོན་མཆོག་གསུམ་དང་ཉེ་སྲས་བརྒྱད་ཀྱི་ཐུགས་རྗེ་བསྐུལ་བ་སྤྱོད་འཇུག་ནས་གསུངས་པ་བཞིན། ཀུན་རིག་དང་འདི་སོགས་ལའང་འགལ་བ་ཅུང་ཟད་ཀྱང་མེད་དོ། །དཀྱིལ་འཁོར་པ་རྣམས་ནང་གི་དཀོན་མཆོག་གསུམ་མམ་གདན་གསུམ་དངོས་ཚང་གྲས་ཡིན་པས་སོ། །གདན་གསུམ་དཀྱིལ་འཁོར་ལ་རྣམ་དག་གི་ཚང་བ་ནི་བདེ་ཀྱེ་སོགས་ཡིན། རྟེན་བསྐྱེད་སྐབས་བསངས་སྦྱངས་གོང་བཞིན་དང་། སྟོང་པའི་ངང་ལས་སྐད་ཅིག་གིས་པད་ཟླའི་སྟེང་དུ་འཇིག་རྟེན་འདི་ནས་འཇིག་རྟེན་ཕ་རོལ་དུ་ཚེ་ལས་འདས་པ་འདི་ཞེས་བྱ་བ་རྡོ་རྗེ་སེམས་དཔའ་དཀར་པོ་དཀར་ནག་དམར་བའི་ཞལ་གསུམ་ཕྱག་དྲུག་གི་གཡས་ན་རྡོ་རྗེ་འཁོར་ལོ་པདྨ། གཡོན་དྲིལ་བུ་རིན་ཆེན་རལ་གྲི་འཛིན་པ། དབུ་སྐྲ་རལ་པའི་ཐོར་ཅོག་བྱས་པ་ལ་རིན་པོ་ཆེའི་ཅོད་པན་པྲོག་ཞུ་ལ་སོགས་པ་རིན་པོ་ཆེའི་རྒྱན་བརྒྱད་ཀྱིས་བརྒྱན་པ། ལྷ་རྫས་ཀྱི་ན་བཟས་ག་ཤལ་དང་། དར་སྣ་ཚོགས་ཀྱི་ཤམ་ཐབས་ཅན། མཚན་བཟང་པོ་སུམ་ཅུ་རྩ་གཉིས་དང་དཔེ་བྱད་བརྒྱད་ཅུས་བརྒྱན་པ། ཞབས་གཉིས་རྡོ་རྗེའི་སྐྱིལ་ཀྲུང་གིས་བཞུགས་པར་གྱུར། ཆུ་གཅིག་སྔོན་འགྲོའི་མཆོད་པ་ཀུན་རིག་བཞིན། ཨོཾ་ཨཱཿཧཱུྃ། ཧཱུྃ། ཨོཾ་ཨཱཿཧཱུྃ། ཞེས་འབྲུ་གསུམ་དང་པོས་ནང་མཆོད། བྱིན་རླབས་དྲན་པ་དང་། ཧཱུྃ་ས་བོན། འབྲུ་གསུམ་རྗེས་མས་མཐེབ་སྲིན་གྱིས་རྟེན་ལྷར་བསྐྱེད་པ་ནང་མཆོད་འབུལ་རྒྱུ་ཡིན་པས་བྲི་འདོན་གཉིས་ཀར་སྒྲིམ་དགོས། རིག་པ་དང་སོགས་ནས་ཀོ྅ཧཾ་བར་དཀྱིལ་ཆོག་བཞིན། རྡོར་འཛིན་དྲིལ་གསིལ་གདངས་ཡོད་མེད་གང་རུང་གིས། འགྲོ་བའི་མི་ཤེས་གཅོད་པ་ཅན་སོགས་བདག་འཇུག་རྡོར་སེམས་སྐབས་བཞིན་ཟས་གཏད་སོགས་དགོས་ན་དེས་མཚོན་ཡུལ་འདོད་ཡོན་ལྔ་བསངས་སྦྱངས། གོང་བཞིན། ཨོཾ་ཨ་ཀཱ་རོ་སོགས་ཀྱི་སྔགས་དང་རྡོ་རྗེ་བསྡམས་ཕྱག་གིས་གང་འདོད་དུ་བསྒྱུར་བ་ཀུན་རིག་བཞིན། རིན་ཆེན་དབང་གི་རྒྱལ་པོ་བཻཌུརྻ་སོགས་མཆོད་ཕྲེང་བཞིན་ལ་རྟེན་བསྐྱེད་ལྷ་ཡི་སྤྱན་ལ་འབུལ་བར་བགྱི་སོགས། རེག་བྱའི་བར་ཚིག་ལྷུག་ཀུན་རིག་བཞིན། བྱང་བུ་སྲེག་ཚིག་སྟོང་ཉིད་ཡེ་ཤེས་མ་འདིའི་རྩ་བའི་ཁུང་ཡང་སློབ་དཔོན་སྟོང་ཉིད་ཏིང་ངེ་འཛིན་རྡོ་རྗེས་མཛད་པའི་འདུལ་བའི་དུས་མཐའ་ན་ཡོད་པར་བཤད་ཀྱང་ཁོ་བོས་མཐོང་བ་དེར་མི་འདུག་པས་འགྱུར་ཁྱད་ལ་མང་ཉུང་ཡོད་པ་ཨེ་ཡིན། བསྲེག་ཚུལ་ཀུན་རིག་བཞིན་ལ་སྲེག་དུས་སྔགས་ཨོཾ་ཨཱཿབཛྲ་དྷྲིག་ཧཱུྃ་ཧཱུྃ་ཞེས་བསྒྱུར། ལམ་སྦྱངས་བསྟན་རྒྱ་གཞུང་ན་ཀུན་རིག་སོར་བཞག་འདུག ཚེ་འདས་ལྷར་བསྐྱེད་ལ་ངོ་མཚར་མཆོད་པ་དང་། སྐྱེས་མཆོད་དང་། དྲིན་མཆོད་བསྟོད་པ་བཅས་དང་། དྲིན་ལན་མཆོད་པ་རྣམས་ནི་གསལ་བར་མ་གསུངས། སྨོན་ལམ་བཟང་སྤྱོད་སོགས་མདོ་དང་མཐུན་པས་ཡོང་བ་ནི་རྣལ་འབྱོར་རྒྱུད་ཀུན་རིག་བྱང་ཆོག་ལ་རུང་བ་བཞིན་འདིར་ཡང་རིགས་འགྲེ། དེ་ནས་རྗེས་ཆོག་གོང་བཞིན་ཞེ་དགུ་ཐེམ་པ་དང་གསོན་སྦྱོང་ནི། རྟེན་བསྐྱེད་རྣམ་ཤེས་དགུག་པ་ལ་སྦྱོང་རྟེན། རྟེན་ལྷར་བསྐྱེད་མཆོད་བསྟོད་ཟས་གཏད་རྣམས་མ་གཏོགས་གཞན་གོང་བཞིན། དབང་བསྐུར་ནི་ཚོམ་བུའི་དཀྱིལ་འཁོར་ལ་བཤད་པ་མེད་དོ། །གལ་ཏེ་ཕུང་པོ་སྲེག་སྦྱོང་སོགས་དུས་མཐའ་ཚང་མ་བྱེད་ན་སྒོས་ཆོས་རྣམས་གསང་འདུས་གཞུང་བཞིན་དང་། སྤྱི་ཆོས་རྣམས་ཐར་རྩེ་པཎ་ཆེན་ནམ་མཁའ་དཔལ་བཟང་སོགས་ཀྱི་གསུང་ཀྱཻ་རྡོར་དུས་མཐའ་ལྟ་བུ་ལ་གཞི་བལྟས་པས་འཐུས་སོ། །ཞེས་དཔལ་གསང་བ་འདུས་པ་མི་བསྐྱོད་རྡོ་རྗེ་འཕགས་ལུགས་ཀྱི་བདག་མདུན་བུམ་ཆོག་གཤིན་པོ་རྗེས་འཛིན་བཅས་དགོས་ཞེས་ས་སྐྱ་པ་ངག་དབང་ཀུན་དགའ་བློ་གྲོས་ལ་ཨ་མི་ཆོས་རྗེ་སྤྲུལ་སྐུ་ངག་དབང་ཆོས་གྲགས་ནས་དངོས་དང་ཡིག་འཕྲོས་ཀྱིས་བསྐུལ་བ་བཞིན་ལུགས་འདིའི་རྒྱུད་རྒྱ་བོད་གཞུང་གི་བྱེ་བྲག་དམ་པའི་སྐུ་དྲིན་ལས་ཐོ